**Novellen som genre (eksamens noter)**

Noveller er episke tekster ligesom romaner. Det er tekster, der fortæller en historie, og som gengiver et handlingsforløb og et tidsforløb. De episke tekster adskiller sig fra dramaet, der ikke fortæller en historie, men fremviser den på scenen. Og de adskiller sig fra lyrikken, der fokuserer på øjeblikkets stemninger og følelser eller en optagethed af sproget i stedet for en handling.

Noveller og romaner kan dog bruge dramaets eller lyrikkens måde at fremstille sin historie på. De kan for eksempel være fyldt med replikker som et drama, eller de kan være domineret af en jegfortællers refleksioner over livet som et digt.

**Novellen mellem roman og kortprosa**

Noveller er korte tekster, mens romaner er lange. Romaner udkommer i en bog for sig selv, mens noveller som regel udkommer i novellesamlinger, hvor der er flere noveller i en bog. Tekstens længde er en god tommelfingerregel, når man vil afgøre, om noget er en novelle, men der findes ikke noget sideantal, der præcist adskiller en novelle fra en roman.

Tid, antallet af personer og handlingsforløb:

Når man vil afgrænse en novelle fra en roman, så må man også se på indholdet. Romaner strækker sig som regel over lang tid, mens noveller ofte fortæller om en time, en dag eller nogle få dage. Mens romaner ofte har flere handlingsforløb og flere personer involveret i handlingen, har noveller typisk kun ét handlingsforløb, én begivenhed og få personer involveret.

Sagt ganske kort:

\* Novellens forløb strækker sig som regel over en kortere tidsperiode fra få timer op til ganske få dage.

\*Noveller indledes ofte ’in medias res’ , hvorved læseren ikke føres ind i personernes fortiden.

\*Fokus er derimod på en udløsende begivenhed eller konflikt, som vi skal forstå uden kendskab til, hvad er gået forud for begivenheden.

\* Antallet af personer er få

\* Novellen har kun få ( 1 til 2 som regel)handlingsforløb

Goethe definerede netop den moderne novelle som en fortælling med en udløsende begivenhed eller konflikt, som derfor bliver omdrejningspunktet for novellen. Han er også idemand bag de få personer og få handlingsforløb.

**Novellen adskiller sig fra kortprosa:**

Kortprosa og herunder 1970’ernes ’knækprosa’ er betegnelsen for en gruppe prosatekster, der er kortere end noveller. Kortprosatekster beskriver ikke et bestemt tidsforløb, hvilket bl.a. gør at kortprosaen adskiller sig fra noveller.

Kortprosaen fokuserer ofte på at gengive et øjebliks særlige stemning( som lyrik) eller ved at reflektere over et emne som i et filosoferende essay. Kortprosatekster er mere skitseagtige og fragmentariske og fortæller ikke en historie med en komposition, der har en begyndelse ( in medias res i noveller) og den har en slutning (som kan være lukket eller åben, men afslutningen er trods alt tydelig i novellens komposition..

En novelle er ganske kort:

* en kortere prosa-tekst
* en tekst, der gengiver et kort tidsforløb (timer til dage)
* en tekst med et enkelt (og sjældent to) handlingsforløb eller en tekst, som anvender en enkelt begivenhed som omdrejningspunkt (en konflikt/ udløsende begivenhed)
* en tekst, der rummer få personer.
* En tekst der hyppigt indledes in medias res – men teksten har kompositorisk en begyndelse, en midte og en lukket eller åben slutning.

**Novellen som genre er ikke en fast form. Helle Helles minimalistiske noveller leger også med sproget**

De ovenstående forsøg på afgrænsninger af novellegenren er i virkeligheden ikke genremæssige krav, som novellen skal møde eller altid møder. Det er blot genremæssige tendenser inden for novellegenren. Der findes masser af tekster, som kan være svære at genrebestemme, og der findes masser af noveller, der bevidst udfordrer den genreopfattelse, som læseren har. Man kan i den forbindelse tale om genrehybrider – eller en novelle kan både udvise de typiske genretræk f.eks ved at fokusere på en konflikt eller en begivenhed, have få personer, men novellens sproglige udtryk gør, at man som i lyrikken også er nødt til at fokusere på den sproglige analyse. Novellen kan derfor også lege med sproget og udforske sprogets betydning for menneskers relationer, forståelse af verden og hvordan mennesket selv er med til at skabe en mening i den verden og hverdag, som mennesket (personerne) lever i.

Sproget opfattes, som I ved, af postmodernisterne som en (med-)skaber af virkeligheden: sproget og virkeligheden er en social konstruktion, hvorfor det er naturligt at novellegenren også undersøger betydningen af sprogbrug for, hvordan virkeligheden opfattes af personerne i novellen eller skabes af personerne i novellen: De misforstår måske hinanden, hvorved mennesket fremstår som isoleret og socialt set: alene, fordi personerne ikke har den samme forståelse for deres livsverden, og de anvender sproget (talesproget og kropssproget) forskelligt i deres kommunikation.

Helle Helle (som I har læst) arbejder bevidst med dette, idet hun skriver minimalistisk med mange tomme pladser ( som gør teksten åben for fortolkning)

Personerne i hendes noveller misforstår hyppigt hinanden: deres kommunikationform er forskellig, hvilket fører til isolation hos personerne ( ofte et par i et parforhold), og de gengiver direkte eller underliggende konflikter i relationen .

Sproget i Helle Helles noveller skaber forskellige forståelser for omverden og forståelser for og af hinanden, hvorfor sproget hyppigt hos Helle Helle skaber en virkelighed, hvor man misforstår hinanden, fordi man ikke kan kommunikere, så den anden person i relationen forstår og afkoder betydningen af det sagte og det usagte, som det måske er intenderet. Dette træder ofte frem, hvis I ser på replikkerne og sætter det i forhold til handlingen og herunder kropssproget: hun skaber ’dobbelt bind’ i kommunikationen ved, at der er en uoverenstemmelse mellem det sagte (replikker og direkte tale) og det usagte i kropsproget og i hverdagssymbolikken (f.eks en stol i ”En stol for lidt).

Helle Helle benytter hyppigt (stort set altid) replikker (som i dramaet), hvilket igen afkræver, at læseren har et fokus på sproget og kommunikationssituationen i sin analyse. Vi skal simpelthen også lave en form for samtaleanalyse i den sproglige analyse af hendes (minimalistiske) noveller!

**Den klassiske novelle**

Den tyske forfatter Johann Wolfgang von Goethe (1749-1832) skriver selv noveller, men han udformer også en teoretisk beskrivelse af genren. Han beskriver det, man kalder *den klassiske novelle*. Den klassiske novelle bliver ofte beskrevet med et billede: stokken i myretuen. Man kan forestille sig forfatteren og læseren som en slags biologer, der sidder og ser på livet i en myretue. Forfatteren stikker en pind ned i myretuen, og vi sidder og iagttager, hvad der sker: Hvordan reagerer myrerne på den uventede og uforklarlige begivenhed ( den udløsende begivenhed eller den udløsende konflikt)? På samme måde kan en novelle ses som et ’socialt’ forsøg, hvor vi kan studere, hvordan mennesker reagerer, når der sker noget uventet i deres liv. I denne type noveller er der derfor fokus på en begivenhed, og de indledes hyppigt ’in medias res’.

Hos Goethe handler novellen om "en stedfunden, usædvanlig begivenhed". Dermed lægger Goethe grundstenen til vores opfattelse af novellen som en realistisk fortælling om et afgørende vendepunkt i en persons liv.

NB::vær opmærksom på at en realistisk fortælling litteraturhistorisk set er mere typisk for perioden som Goethe skrev i (Slutningen af oplysningstiden og i romantikken ( – en moderne novelle særligt i en postmoderne litterær periode bryder måske med og leger med genretræk!

**Den moderne novelle**

I slutningen af 1800-tallet og videre op i 1900-tallet sker der en udvikling af novellegenren, der fører til det, man kan kalde *den moderne novelle*.

Den moderne novelle er præget af nye tendenser i tiden, blandt andet udviklingen af en impressionistisk skrivestil i det moderne gennembrud (f.eks hos Herman Bang), og senere afprøver nogle forfattere en minimalistisk orienteret tilgang til at fortælle en historie, som blandt andet den kendte amerikanske forfatter Ernest Hemingway (1899-1961) og senere hans landsmand Raymond Carver (1938-1988) praktiserer.

Hemingway bruger et isbjerg[[1]](#footnote-1) som metafor for, hvordan han skriver, og det billede bliver ofte anvendt i beskrivelsen af den moderne novelle. Hvor den klassiske novelles handling som regel sættes i gang ved en livsændrende begivenhed/konflikt, så opererer den moderne novelle i højere grad med at lade konflikten eller det livsændrende ligge latent dvs. skjult under overfladen. Det betydningsfulde og meningsbærende skal derfor aktivt afdækkes af læseren, da det væsentlige så at sige ligger under overfladen.

Dette betyder også, at ’den livsændrende begivenhed’, som Goethe anvender ikke nødvendigvis er omdrejningspunkt i den moderne novelle, men den moderne novelle ser til forladelig ud ved første læsning: den ser på overfladen ud til at være konfliktfri og ikke knyttet til en enkelt begivenhedsrig situation, men den fremstiller måske ligefrem flere fragmenterede små-situationer, hvis betydning først skal afdækkes for, at læseren forstår det væsentlige (og konfliktfyldte) i situationerne. Det fragmenterede har i sig selv en betydning, men denne betydning eller mening skal læseren finde frem til. Denne fortællestil kan bidrage til en form for suspense-følelse i analysearbejdet, fordi den første læsning måske ikke påvirker læseren synderligt meget, da den mangler en tydelig konflikt eller en tydelig livsændrende situation for hovedpersonen, men det meningsbærende og konfliktfyldte træder først tydeligt frem, når vi ser når vi ser den indre kompositoriske eller del-elementbåret konflikt i fortællingen.

Den minimalistiske stil bidrager aktivt til at det væsentlige ligger under overfladen, fordi det minimalistiske beror på at alt overflødigt i teksten er skåret væk. Dette bevirker også, at alt har en betydning: hvert ord hvert ekstra mellemrum eller tegnsætning har en betydning, hvorfor vi skal forholde os til detaljerne (som i en analyse af lyrik)Den minimalistiske stil skærer også den type af fortæller-instans, som måske er alvidende og detaljeforklarende.

Selve novellens (minimalistiske) udtryksform er nøglen til at se den indbyggede konflikt eller livssituation, som derfor er et latent omdrejningspunkt for hovedpersonens liv (og eventuelle livsændring i horisonten). Konflikten kan derfor træde frem i uoverensstemmelsen mellem den minimalistiske[[2]](#footnote-2) fremstilling og personernes direkte tale (replikker) eller en uoverensstemmelse mellem symbolikken og den minimalistiske fremstilling af situationerne. Den moderne novelle har en konflikt indlejret i dens del-elementer: det er vores opgave at afdække denne i analysearbejder og fortolkningen!

1. Et isbjerg har kun 10% synligt is over vandoverfladen – de resterende 90% er altså skjult ved, at det er tildækket af vand. Isbjerget er et symbol på at det meste er latent og skjult – men stadig væk af væsentlig betydning.

   Denne symbolik kan også overføres på en nutidig novelle-forfatter: Helle Helle som også skriver minimalistisk, anvender replikker og hverdagsgenstande får en symbolsk betydning, men det er op til læseren at afkode meningen og betydningen af ’det latente og skjulte i det usagte, i symbolerne og i kropsproget…… [↑](#footnote-ref-1)
2. Minimalistisk skrivestil: alt unødvendigt er barberet væk i fortællingen, hvilket gør at alle små detaljer bærer en betydning. I dag er Helle Helle en god repræsentant for den minimalistiske novelle, hvor alle ord er nøje valgt, det samme gælder replikkerne og hverdags-symbolikken. Den minimalistiske stil fører til såkaldte: ’tomme pladser’. Tomme pladser er åbninger for at indlæse en merbetydning og herved at skabe en mening med informationen i teksten. [↑](#footnote-ref-2)